b'\n_START_ARTICLE_\nAndreja Vali\xc4\x8d Zver\n_START_SECTION_\n\xc5\xbdivljenje in delo\n_START_PARAGRAPH_\nNa Filozofski fakulteti Univerze v Ljubljani je \xc5\xa1tudirala zgodovino in angle\xc5\xa1ki jezik. Leta 1986 je diplomirala, leta 2001 magistrirala iz novej\xc5\xa1e zgodovine (tema: Nacionalno oblikovanje Slovencev in Norve\xc5\xbeanov) in leta 2012 na Filozofski fakulteti Univerze v Mariboru doktorirala iz sodobne zgodovine (tema: Demos, slovenska osamosvojitev in demokratizacija). Od leta 1983 dalje je na Gimnaziji Kranj in v Tehni\xc5\xa1kem \xc5\xa1olskem centru Kranj pou\xc4\x8devala angle\xc5\xa1ki jezik in zgodovino. Dosegla je naziv svetnice. V letih 2006\xe2\x80\x932009 je bila asistentka pri predmetu Moderna zgodovina na Fakulteti za dru\xc5\xbebene vede Univerze v Ljubljani. Leta 1999 je bila med ustanovitelji Dru\xc5\xa1tva u\xc4\x8diteljev zgodovine Slovenije, ki ga je med leti 2004 in 2008 tudi vodila. V tem obdobju je sodelovala v \xc5\xa1tevilnih doma\xc4\x8dih in mednarodnih projektih, med drugim z EUROCLIO - evropsko zvezo u\xc4\x8diteljev zgodovine in Ministrstvom za \xc5\xa1olstvo in \xc5\xa1port Republike Slovenije, s katerimi so izvedli mednarodni projekt \xc4\x8clovekove pravice in pouk zgodovine._NEWLINE_Bila je predsednica sveta Muzeja novej\xc5\xa1e zgodovine Slovenije, predsednica sveta Gorenjskega muzeja, \xc4\x8dlanica upravnega odbora In\xc5\xa1tituta za novej\xc5\xa1o zgodovino, \xc4\x8dlanica Foruma o prihodnosti Evropske unije in izvr\xc5\xa1nega odbora Evropske platforme spomina in vesti (2011\xe2\x80\x932014 in od 2017 dalje). Bila je \xc4\x8dlanica upravnega odbora Agencije EU za temeljne pravice (2012\xe2\x80\x932017). Sodeluje v svetu Zbora za republiko in v glavnem odboru Zdru\xc5\xbeenja za vrednote slovenske osamosvojitve. Je \xc4\x8dlanica vodstva Slovenske demokratske stranke ter predsednica sveta In\xc5\xa1tituta dr. Jo\xc5\xbeeta Pu\xc4\x8dnika (od 2015 dalje). Od leta 2010 je svetnica v mestnem svetu Mestne ob\xc4\x8dine Kranj._NEWLINE_Od leta 2008 vodi \xc5\xa0tudijski center za narodno spravo, ki se ukvarja s prou\xc4\x8devanjem totalitarnih re\xc5\xbeimov. Sodeluje v \xc5\xa1tevilnih doma\xc4\x8dih in mednarodnih projektih s podro\xc4\x8dja zgodovinopisja, prou\xc4\x8devanja totalitarizmov, kr\xc5\xa1itev \xc4\x8dlovekovih pravic in temeljnih svobo\xc5\xa1\xc4\x8din v preteklosti.'